मडगांवः बुधवारा दीसभर मडगांव सयत पुराय साश्ट म्हालांत नेटाचो पावस चालू आशिल्लो. मडगांवां नोंद जाल्ले प्रमाण पावसान अर्द शेंकडो हुंपला. बुधवारा पडिल्ल्या पावसाक लागून खूबश्या रस्त्यांचेर उदक आयिल्लें, शेतां उदकां पोंदां बुडिल्लीं. असोळणें, नुवें वाठारांत रस्त्यांचेर झाडां पडपाच्यो घडणुको घडल्यो.
 बुधवारा पावसान पुराय साश्टींक बरोच झोड दिलो. फाटल्या दोन दिसां सावन पावसान मातूय सुसेग घेवंक ना. पावसाक लागून सुरावली, नुवेंचो कांय वाठार, बाणावली, फातोड्डें अशा वाठारांनी उदकाचे पातळेंत वाड जाल्ल्याचें दिसलें. मात उसरपत घेनासतना पडपी पावसाक लागून शाळा, म्हाविद्यालयांनी वचपी विद्यार्थ्यांक त्रास जालो. पालकांक भुरग्यांक शाळेंत पावोवपाक खूब आदींच भायर सरचें पडलें. बाजारांत गिरायकांची गर्दी उणी जाल्लयान वेपाऱ्यांचे विक्रीचेर परिणाम जालो. मडगांवां सयत फातोड्डें, नावेली, बाणावली, सुरावली अशा कांय वाठारांनी रस्त्याचेर उदक सांचिल्ल्यान वाहन चालकांक उदकांतल्यान वाट काडची पडली.
 मडगांवच्या एसजीपीडीए किरकोळ नुस्त्या मार्केटा लागसार रस्त्याचेर उदक सांचून तळ्याचें स्वरूप आयिल्लें. त्याच उदकांतल्यान लोक वाट काडटाले. मडगांव उजो पालोवपी दळा कडल्यान मेळिल्ले म्हायती प्रमाण नुव्यां सकाळीं 11 वरांच्या सुमाराक पडिल्लें झाड दळाच्या जवानांनी कापून कुशीक काडलें. सांजच्या 5 वरांच्या सुमाराक बांदा असोळणें वाठारांत आंब्याचें झाड रस्त्याचेर पडून वीज सरयो तुटल्यो. उजो पालोवपी दळाच्या जवानांनी सांजे उसरां मेरेन झाड कापून कुशीक काडपाचें काम चालू आशिल्लें. तेचवरी बायफोल असोळण्यां दनपारां 2 वरांच्या सुमाराक पणसाचें व्हड झाड वीज सरयांचेर पडलें. दळाच्या जवानांनी ताकतिकेन तें कापून कुशीक काडलें आनी रस्तो येरादारी खातीर मेकळो करून दिलो.
 नाकेरी बेतलांतली एक बायल शेतांत कामाक गेल्ली. ती घरा परतून येतना व्हाळ हुंपताली. उटंगाराच्या पावसाक लागून व्हाळाचें उदक अचकीत वाडिल्ल्यान तिका उदकाचो अदमास येवंक ना. ताका लागून ती व्हाळाच्या उदकान व्हांवून गेली. व्हांवून वतना तिका धरपाक कसलोच आदार मेळूंक नाशिल्ल्यान ती उदका वांगडा थेट साळ न्हंयेंत पावली. कुंकळ्ळी उजो पालोवपी दळा सयत मडगांव उजो पालोवपी दळाच्या जवानांनी घडणुकेचे सुवातेर ते बायलेचो सोद घेवपाचो यत्न केलो. पूण उसरां मेरेन ती बायल मेळूंक नाशिल्ली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 